Israelmusthear - Die gawes van die Heilige Gees
E-Boek: Die Gawes van die Heilige Gees
Ek het die groot behoefte aan lering baie dringend gevoel. In die middel sewentiger jare het ek toe begin met ‘n paar reekse Bybelstudies oor : Bekering, die Doop, die Doping in die Heilige Gees, die Gawes van die Heilige Gees, die Vrug van die Heilige Gees en die Bedieningsgawes van Christus.
Suster Rieta Schilling en haar man Jörg het transkripsies daarvan gemaak (met die hulp van ‘n groot aantal susters uit die gemeente) en het dit verwerk en op Rekenaar geplaas sodat ons dit kon laat druk. Ons is almal innig dankbaar teenoor hulle, vir so ‘n groot taak wat met die grootste liefde gedoen is.
Die Gawe van ‘n Woord van Kennis.
[Kasset nr. L016]
Ja, prys die Here! Daar het ons nou al nege gawes opgenoem.
Daar het beslis baie wonderlike dinge plaasgevind, in sekere opsigte dinge wat nog nooit weer herhaal is nie. Ek het nog nooit weer herhaal gesien, dat mense by die honderde van buitekant, party van daardie fabriek werkers nog so in hulle werksklere, party van hulle nog met die swart vlekke op hulle gesigte soos hulle net uit die fabriek uitgekom het, met opgerolde moue het hulle in daardie tent ingehardloop, daar voor die platform, tussen daardie saagsels, op hulle aangesig geval het, die Here gesmeek het om genade.
Daar is vandag nog verskillende predikers in die bediening wat daardie tyd tot bekering gekom het. Baie jammer dat die arme man so verskriklik daarna geval het, wat sy rede ook al daarvoor mag wees.
Een aand, die tent was gepak, daar was ‘n gees van afwagting, alles was doodstil. Hier by die deur kom ‘n man ingestap. Jy kon sien hy was ‘n boemelaar, maar hy was skoon en netjies. Voor die platform was daar so ‘n oop gedeelte, die gedeelte was altyd oopgehou vir mense wat daar wil kniel of die Here wil aanneem of siekes wat vorentoe kom want hulle het by die honderde vorentoe gekom om voor gebid te word. Toe hy so op hierdie oop gedeelte staan, toe sê Rassie vir hom van die platform af: “Jou naam is Houtman”, die man draai so om en kyk na die platform, (ek kan nou nog die verbasing op sy gesig sien) hy sê: “Meneer, wie het vir jou my naam gesê?” Rassie sê: “Die Here het deur die Heilige Gees vir my jou naam gesê”. Dit was toe ‘n woord van kennis wat in werking getree het.
‘n Volgende aand, net wanneer hulle opgehou het met sing of hy het opgehou met praat, ek is nie meer seker nie, ek kan dit nie onthou nie, dit was te lank gelede, maar ek kan dit met sekerheid sê, wys hy skielik so in die gehoor, hy sê: “Daardie man wat daar sit”, en hy beskrywe hom en sê: “Jy is hier in verband met jou vrou. Jou vrou is baie ernstig siek, en jy het gekom vir haar genesing vanaand meneer, vra Rassie vir die man, is ek reg? Die man staan op en sê: “dit is reg”. Rassie sê: “Jy kom van die Vrystaat af, en hy gee vir hom sy naam”. Hy staan so ‘n rukkie en sê: “Toe jy ‘n jong man was, was jy ‘n baie bekende atleet”. Weer staan hy ‘n rukkie en sê vir hom: “in die kort afstand”. Daardie man het opgestaan en het elke ding bevestig wat Rassie vir hom gesê het.
Dan doen die Here ‘n groot wonderwerk op daardie plek. Ek hoop dit begin vir julle ‘n idee gee van die werklikheid van die Heilige Gees en hoe vér agter ons in die dinge van die Here is, en dat ons self die aangesig van die Here moet begin soek en sê: “Here, ons geloof moet ‘n praktiese geloof wees, daar moet die openbaring van die Heilige Gees, in ons lewens wees”.
Ek wil u nog van een geval vertel cialisviagras.com. Ons was 6 maande in Pinkster (1951). Die Branham-geselskap het na Suid-Afrika gekom. Dit was drie broers wat teruggekom het van Amerika af. Broer Branham, Bosworth en Baxter. Die Here het groot tekens en wonders deur hulle gedoen. Hulle was hier op Maranatha Park kampgronde van die A.G.S. Dit is lank voordat ek in die bediening gekom het, nog Navorsingswerk in Pretoria gedoen. Ek het twee weke verlof geneem en in Johannesburg gaan bly om die dienste daar te kon bywoon. Dit was vir my soos hemel op aarde, soos die boek van Handelinge, waarby ‘n nuwe hoofstuk toegevoeg is, al die magtige tekens en wonders wat ek gesien het, ons was so opgewonde.
Wat ‘n aandoenlike toneel! Dit wil my laat huil wanneer ek daaraan dink. Al die, jy kan maar sê, “mislukkings”, (ongeneeslikes) die wat dokters geen hoop meer voor het nie. Mense met kanker, met permissie gesê, die reuk tussen daardie mense, het julle al iemand geruik wat kanker het? Dan so ‘n klomp bymekaar. Kreupeles, verminktes, daar is hulle almal bymekaar. ‘n Verskriklike gesig en ons het vir Tiefie ook maar daar tussenin gesit.
Nou waarom sal ons net van hierdie dinge hoor? Hoekom sal ons hierdie dinge nie sien nie? Sal u nie met my saamstem, as ons kyk in die tyd wat ons in lewe, ons sien hoe die heidene besig is om die wêreld in te neem, ons sien hoe afvallig word die gelowiges. Dink julle nie dit is tyd dat die bonatuurlike krag van God in Sy gemeente begin openbaar word nie? Waarom moet ons dan net lees van hierdie dinge in die Bybel? Waarom moet ons dan net lees dat Petrus, Paulus, Johannes, Stéphanus en Filippus hierdie dinge gedoen het? Nou vertel ek u net van ‘n paar wat dit gedoen het en daar is baie in die wêreld wat dit ook al gedoen het waarvan ons net nie gehoor het nie. Ek het maar net hierdie vir u genoem by wyse van illustrasie dat u kan sien wat dit is.
Dit sal vir ons later ‘n beter begrip gee vir die funksie van ‘n woord van wysheid. Die woord van kennis is ‘n bonatuurlike openbaring deur die Heilige Gees van sekere feite wat in die alwetendheid van God opgesluit is. So ‘n openbaring gaan moontlik oor ‘n persoon of toestand van ‘n persoon of waar hy homself op enige tyd bevind. Daar moet op gelet word dat dit nie ‘n gawe van kennis is nie, maar wel die gawe van ‘n woord van kennis.
Wanneer ‘n persoon in die moeilikheid sou verkeer en desnoods na sy prokureur om raad gaan, sal so ‘n prokureur nie ál sy kennis aan sy kliënt meedeel nie, maar slegs die deel wat vir die kliënt van nut of belang is. Die woord van kennis is nie ‘n menslike gawe nie, ook is dit nie net in sekere sin Goddelik nie, maar beslis bonatuurlik. So onthou, ons moet die bonatuurlike daarvan beklemtoon. Dit kan nie verkry word deur studie nie, dit is ‘n wonderwerk wat deur Goddelike openbaring en krag geskied.
Dit is ook nie ‘n oombliklike of geleidelike ontdekking van feite omtrent God of die mens nie, dit is ‘n goddelike en bonatuurlike openbaring van dinge wat andersins verborge sou wees vir die verstand of vermoë van die mens. Ek dink u sal met my saamstem dat geen studie of geleerdheid sou vir Branham gehelp het om na daardie meisie te wys en vir haar te sê jou rug is af nie.
Die Here het hom die kennis gegee van wat met haar verkeerd is. Dit het alleen van God gekom, hy het haar nie eers geken nie. Dit is ‘n wonderwerk van bo met geen inmenging van die natuurlike nie. Die mens dra in werklikheid niks daartoe by nie, hy ontvang alles en is net ‘n blote kanaal.
Deur ‘n woord van kennis mag ‘n openbaring omtrent die verblyfplek van ‘n persoon, sy geaardheid, gedagtes of die toestand van sy hart verstrek word. Die Here Jesus het deur hierdie besondere gawe te wete gekom waar Natánael hom onder die boom bevind het, asook dat hy ‘n Israeliet sonder bedrog was.
49 Natánael sê vir Hom: Waarvandaan ken U my? Jesus antwoord en sê vir hom: Voordat Filippus jou geroep het toe jy onder die vyeboom was, het Ek jou gesien.
50 Natánael antwoord en sê vir Hom: Rabbi, U is die Seun van God, U is die Koning van Israel!
51 Jesus antwoord en sê vir hom: Glo jy omdat Ek vir jou gesê het: Ek het jou onder die vyeboom gesien? Jy sal groter dinge sien as dit.
52 En Hy sê vir hom: Voorwaar, voorwaar Ek sê vir julle, van nou af sal julle die hemel geopend sien en die engele van God opklim en neerdaal op die Seun van die mens.
Hoe het die Here Jesus geweet dat Natánael daar onder die vyeboom gesit het? Onthou, in sy menslike hoedanigheid, Hy het nie in sy Goddelike hoedanigheid hier opgetree nie, dit is ‘n ander baie belangrike punt wat ons terloops baie goed van die Here Jesus moet onthou.
Toe die Here Jesus op die aarde was, het Hy Homself ontledig, Hy het sy Godheid soos ‘n mantel uitgetrek en Hy het soos ‘n mens op die aarde beweeg. Alles wat Hy gedoen het, het Hy as ‘n mens gedoen in die krag van die Heilige Gees. Juis om vir elkeen van ons te wys dat, as ek gewas is in sy bloed en ek Hom waarlik aangeneem het as my Saligmaker en erken as my Here, en ek is vervul met die Heilige Gees, dan kan ek dieselfde dinge doen as wat Hy gedoen het. Hy het so gesê.
So, of die Here nou ‘n blinde Bartlomëus se oë oopgemaak het, of ‘n Lasarus roep uit die graf, of ‘n Jaïrus se dogtertjie lewendig maak, of Hy die melaatse reinig, Hy het dit gedoen as mens in die krag van die Heilige Gees, dit wat elkeen van ons ook behoort te kan doen. Moenie dat ons sê, dat dit vér te hoog is vir my nie, laat ons uit kom uit daardie gedagte, eintlik maak ons die Here Jesus bewoë, Hy het geroep, Hy is getrou, Hy sal dit doen as ons Hom net vertrou en ons aan Hom toewy.
Dus, Hy kon nie vir Natánael onder die vyeboom sien sit nie, die Heilige Gees het dit aan Hom geopenbaar deur die gawe van ‘n woord van kennis. In ‘n flits van ‘n oomblik het die Here Jesus in die gees vir Natánael onder die boom sien sit, daarom kon Hy vir hom sê soos in Johannes 1:49. Hoe het Hy hom gesien? Nie met sy blote oog nie, dit was te vêr, heel moontlik nog agter die bult of agter die bome, maar wel deur so ‘n openbaring van ‘n woord van kennis. Wat was Natánael se reaksie? Hy sê vir Hom: “Rabbi, U is die Seun van God, U is die Koning van Israel!”
Dit is een van die wonderlike uitwerkinge van die werking van die Heilige Gees en in besonder van hierdie gawe van ‘n woord van kennis. Dit bring altyd oortuiging van die teenwoordigheid en werklikheid van die waaragtigheid van God. Dit wek geloof op.
Kom ons kyk ‘n bietjie na die vrou by die put van Samaría.
17 Die vrou antwoord en sê: Ek het nie ‘n man nie. Jesus sê vir haar: Jy het reg gesê: Ek het nie ‘n man nie;
19 Die vrou sê vir Hom: Here, ek sien dat U ‘n profeet is.
Die Here sê vir haar: “jy het vyf mans gehad en die een wat jy nou het is nie jou man nie”. Hoe het die Here Jesus dit geweet? Deur die gawe van ‘n woord van kennis. Hy het daardie vrou nog nooit vantevore ontmoet nie en Hy kon vir haar presies sê wat die toestand van haar lewe was. Wat was die resultaat? Dat Hy daardie vrou onmiddellik tot geloof in Hom gebring het. Dit het daardie vrou laat erken dat Hy die bonatuurlike krag van God gehad het en wanneer jy verder lees, sal jy sien hoe dit gelei het tot hierdie vrou se bekering en hoedat sy die mense gaan roep het en gesê het: “kom kyk, hierdie man wat vir my alles vertel het omtrent myself”. Die Here Jesus kon toe met haar praat oor die Lewende Water wat Hy vir haar sou gee, die ewige lewe.
Die woord van kennis is ook nie een van die vokale gawes nie. Dit is een van die groep van die drie gawes wat openbaar. Klein Samuel het sy woord van kennis en sy woord van wysheid ontvang nog voordat hy dit aan iemand anders vertel het. Indien hy dit sou verswyg het, sou dit nog net so ‘n werklike woord van kennis gewees het wat hy van God ontvang het. Die Here was “Woord” nog voordat daar ‘n woord geskrewe of gesproke was of nog voordat die Woord in die fisiese liggaam van Jesus Christus geopenbaar was.
Ons sal die manifestasie van hierdie besondere gawe beter begryp indien ons ‘n paar verkeerde opvattings aanhoor.
Dit word verwar met natuurlike vermoë, studie of selfs natuurlike ontdekkings. As dit een van die eienskappe was, sou dit nie ‘n gawe gewees het nie, maar wel net ‘n gewone talent. Die gawe is ‘n manifestasie van die Heilige Gees en derhalwe vér bokant die vermoë van die natuurlike verstand. Die Heilige Gees het die woord van kennis gemanifesteer deur aan Johannes die toestand van die sewe gemeentes te openbaar, in die eerste drie hoofstukke van Openbaring, waar Johannes presies geskryf het wat die toestand van die sewe gemeentes was.
Hoe het hy dit geweet? Deur die gawe van ‘n woord van kennis. Natuurlike kennis is die vrug van die natuurlike verstand soos toe Gamáliël vertel het van die inval van Judas van Galiléa en die inligting gebruik het om sy vriende leiding te gee. Dit was baie slim raad, wonderlike kennis wat Gamáliël aan die dag gelê het, maar dit was nie die gawe van ‘n woord van kennis nie.
36 want nie lank gelede nie het Theudas opgestaan en gesê dat hy iets besonders was. By hom het ‘n aantal mense -- omtrent vierhonderd -- aangesluit. Hy is gedood, en almal wat na hom geluister het, is uitmekaar gejaag en het tot niet geword.
In Handelinge het ons gesien die wysheid en raad van Gamáliël. Maar dit was nogtans, alhoewel dit goeie raad was, was dit natuurlike raad. U kan goed die verskil sien? Dit was nie iets wat geopenbaar was wat hy op geen ander manier kon bekom nie. Johannes het inligting ontvang deur die Heilige Gees wat hy op die eiland en onmoontlik op ‘n ander wyse kon bekom. Ek verwys nou weer na die sewe gemeentes van wie hy van elkeen presies die toestand beskryf het. Gamáliël het bloot geskiedkundige feite tot sy beskikking gehad wat hy genoem het.
Ek hoop u verstaan teen hierdie tyd die gawe van ‘n woord van kennis, dit is nie waarsêery nie. Jy kry ook die waarsêer, die fortuinverteller wat ook dinge omtrent jouself vertel wat daardie persoon van niks vantevore af geweet het nie. Hy sal na hierdie mense toe gaan, hy het jou definitief nooit vantevore ontmoet nie en hy sal ook vir jou feite omtrent jouself sê. Dit is waarsêery, dit is bose geeste wat vir daardie mense daardie feite gee en dit het gewoonlik geen goeie uitwerking of resultate nie.
Sal ons nie maar nou met hartseer, ‘n besluit in ons harte neem, en sê: “Here, as die bose geeste dan deur hulle diensknegte sulke gawes kan laat werk, behoort hierdie dinge dan nie baie meer te werk in die gemeente van die Here Jesus nie?”. Ons sal meer daarvan sien hoe dit wel in die gemeente gewerk het. Dit was deur ‘n woord van kennis dat die profeet Elísa die plek van die vyand se magte kon vasstel.
2 Konings 6:9,12;
12 En een van sy dienaars antwoord: Nee, my heer die koning, maar Elísa, die profeet, wat in Israel is, kan die koning van Israel die woorde te kenne gee wat u in u slaapkamer spreek.
Dit is wat die Here bedoel het.
Die koning van Sirië het gedurig invalle gemaak in die gebied van Israel, hulle beroof en dit vir hulle moeilik gemaak, maar elke keer as Sirië sy leërafdelings stuur (op ‘n plek wat hulle in die geheim besluit het ) dan het die manskappe van Israel vir hulle daar gewag, en hy het gesê, nou hoe kan dit gebeur? Hy begin sy mense te beskuldig: “een van julle is ‘n verraaier”, Nee, koning, nie een van ons is ‘n verraaier nie. Daar is ‘n profeet in Israel wat u in u binnekamer hoor spreek”.
Die Heilige Gees openbaar aan hom wat God alreeds weet. God weet alreeds wat die koning in sy slaapkamer gespreek het, want God is oral, God hoor alles. Dus, die Here het geweet wat hulle besluit het en toe het die Here deur die Heilige Gees dit aan Elísa geopenbaar. Elísa het dit toe weer met sy woorde aan die koning van Israel geopenbaar, sodat die koning van Israel hom kon gereed maak, om daardie soldate van Sirië te kon voorstaan, daar waar hulle ingeval het. Dit is ‘n baie duidelike illustrasie! Dit is die gawe van ‘n woord van kennis.
As ons meer daarvan kan hê, as die Here byvoorbeeld aan ons openbaar, en u sal sien op verskillende maniere, partykeer ‘n woord van kennis wat ook nader werk deur die gawe van profesie of selfs deur die uitleg van tale. Die Here kan vir ons meer openbaar en byvoorbeeld sê: “My dienskneg, My diensmaagd, wees versigtig, dit wag vir jou, daardie ding is aan die gang”, dit en dat, watter uitwerking sal dit nie op ‘n gemeente hê nie?
Wat sal dit nie vir ons beteken nie? Met Elísa was dit ‘n baie goeie illustrasie.
Soos iemand eenkeer gesê het, “as dit kon gebeur onder die Ou Verbond, hoeveel te meer behoort dit nie te gebeur onder die Nuwe Verbond nie? Hulle het maar gestaan onder die bloed van bokke en kalwers en lammers, ons staan onder die bloed van die Here Jesus”.
Ons lewe in die dispensasie van die Heilige Gees en kyk hoe vér agter het ons geraak. Ek glo die rede is omdat hierdie dinge nooit verkondig word nie. As dit nie verkondig word nie, hoe kan jy geloof daarvoor kry? Maar as ons op hierdie dinge staan en dit begin verkondig, dan sal ons ook begin geloof kry daarvoor.
Natuurlike kennis word bekom deur oplettendheid, deur gesprekke en lees van verslae. In die geval van die Benjaminiet, toe hy die tyding gebring het aan Eli omtrent sy twee seuns se dood, was dit op natuurlike vlak.
1 Samuel 4:16-17;
16 En die man het vir Eli gesê: Dit is ek wat van die slagveld gekom het; ja, ek het vandag van die slagveld gevlug. En hy vra: Wat het daar gebeur, my seun?.
Hy het berig gebring van wat hy gesien het, wat gebeur het, so dit was ‘n gewone boodskap. Daar was niks bonatuurlik daaraan verbonde nie.
Die woord van kennis kom sonder enige inspanning, soos toe Ananías ‘n openbaring ontvang het omtrent Saulus se bekering op die pad, selfs in die fynste besonderhede; naam van straat, die huis en inwoners word verstrek.
10 En daar was ‘n dissipel in Damaskus met die naam van Ananías; en die Here het vir hom in ‘n gesig gesê: Ananías! En hy antwoord: Hier is ek Here.
11 Toe sê die Here vir hom: Staan op en gaan na die straat wat genoem word Reguitstraat, en vra in die huis van Judas na ‘n man met die naam van Saulus van Tarsus, want kyk, hy bid:
Nou kyk, hierdie Ananías, hy was ‘n gewone dissipel. Kyk na die besonderhede wat die Here vir hom hier gegee het. Die Here het dit deur middel van ‘n gesig gedoen. Dit was deur ‘n woord van kennis wat dit aan hom meegedeel is, inligting wat hy nie op ‘n ander manier kon bekom nie.
Kyk na die besonderhede: die Here sê vir hom “staan op en gaan na die straat wat genoem word Reguitstraat.” Wat het hy geweet van Reguitstraat? Die Here gee vir hom die naam van die straat: Reguitstraat, en hy praat van die huis van Judas, so die Here gee vir hom die nommer van die huis, hy ken ten minste die persoon wat daar woon. So het die Here vir hom gesê en wat nog meer is, in die huis van Judas is ‘n man met die naam van Saulus van Tarsus. Hy gee ook vir hom Saulus se naam en Hy sê ook nog dat hy besig is om te bid. Al hierdie dinge is kennis, inligting wat Ananías nie gehad het nie, maar wat die Here vir hom gegee het. Dit is ‘n wonderlike demonstrasie. Natuurlike kennis is die resultaat van intellektuele inspanning.
Die woord van kennis is afhanklik van ons gemeenskap met God soos toe Petrus sy Goddelike openbaring ontvang het, as gevolg daarvan kon uitroep: U is die Christus, die Seun van die Lewende God! Hoe het Petrus dit geweet? Die Here Jesus het dít vir hom gesê: “Vlees en bloed het dit nie aan jou geopenbaar nie, maar My Vader wat in die hemel is”.
Natuurlike kennis is moontlik sonder enige gemeenskap met God soos in die geval van die goddelose. Jy kry vandag baie mense met hoë geleerdheid wat niks met die Here te doen wil hê nie. Hy het sy kennis met gewone studie bekom maar hierdie feite is alleen van die Here, as jy in nou gemeenskap met Hom leef. Ook word die woord van kennis soms geassosieer met die kennis wat ontstaan deur jare se ondervinding wat die Christen opdoen in sy wandel met God. Sulke ondervindings veroorsaak nie noodwendig wonderwerke nie.
Jong en onervare Christene mag ondervinding met die bonatuurlike deur hierdie gawe ervaar terwyl die ouer geslag dit nie ondervind nie. Die priester Eli het baie ondervinding van God se weë gehad, maar geen gesig nie, terwyl klein Samuel, sonder dat hy op enige ondervinding kon aanspraak maak, sekere feite bekom het deur hierdie wonderlike gawe van bó.
1 Samuel 3:7,11,14;
Hier is Samuel, ‘n klein seuntjie. Sy ma het hom skaars gespeen en volgens belofte aan God, het sy hom na die tempel gebring en aan die Here gegee. Hier is Eli, al ‘n ou man, jare van ondervinding, maar die Here verskyn nie aan Eli nie, Hy verskyn aan Samuel, die jongste een. Die Here sê nie vir Eli wat gaan gebeur nie, hy sê vir Samuel wat gaan gebeur, en dat Samuel dit vir Eli moet gaan vertel.
So vind jy dit ook baie in die Christelike gemeenskap, dit lyk partykeer na baie groot jaloesie. Jy kry partykeer in ‘n gemeente, Christene wat baie jare lank op die pad is, maar een of ander rede, ‘n mens mag nie oordeel nie, alhoewel ‘n mens die woord van die Here moet ken in die geval, vir een of ander rede gebeur daar niks nie, dan sal daar miskien iemand kom wat pas tot bekering gekom het in die vuur van die Here, en die Here openbaar aan daardie jong bekeerling wonderlike dinge.
Dan sê die ou lede: “hy dink seker hy weet meer as ons” en daardie soort van dinge. Dit is nie ‘n kwessie van hoe lank jy die Bybel geleer het nie, dit is wat God aan jou openbaar. Dit gebeur, baie keer gebeur dit juis, mense wat al lankal op die pad is, maar hy was ongehoorsaam aan die Here soos Eli.
Op een of ander punt in jou lewe was jy ongehoorsaam, ongelowig of slordig in jou geestelike lewe, dat daar niks gebeur nie. Ek kan amper sê in baie opsigte is dit die algemene geval in die gemeente, (met ons almal maar so), dat die Here sekere dinge sal moet begin doen en dat ons nie moet ontevrede voel as daar nuwe bekeerlinge kom wat in die dinge vars is, kom en ernstig is met die Here en die Here openbaar groot dinge aan daardie persoon, dat ons nie miskien jaloers sal wees nie.
Die Here wys miskien nie aan die predikant of die pastoor of die leier maar dat Hy dit aan die eenvoudigste in die gemeente, miskien een van die kinders openbaar. Die Here se weë is nie ons weë nie. Ons moet net onthou daar is niemand se eer wat gesoek moet word nie, daar is net EEN se eer wat gesoek moet word en dit is in elk geval die eer van die Here. Maar ek noem dit net sodat dit nie noodwendig saamgaan met ‘n ervaring of baie geleerdheid of baie van die dinge nie. Dit is bonatuurlik en die Here gee aan elkeen afsonderlik soos Hy wil.
Dit word van bó, op bonatuurlike wyse verskaf sonder enige hulp van die natuurlike verstand. Geleerdheid, studie, opmerksaamheid, jare van ondervinding speel geen rol nie. Die gawe van ‘n woord van kennis produseer geen student nie, en ‘n student kan nooit deur sy studie hierdie gawe bekom nie. Ons sal verder na ‘n paar voorbeelde gaan kyk.
Kom ons kyk na die doel en die nut van ‘n woord van kennis.
In die eerste instansie het ons netnou gesien om ‘n koning te waarsku van die vyand se stellings. Ons het dit gesien in 2 Konings 6:9-12 waar Elísa die koning van Israel gewaarsku het oor die invalle van die koning van Aram.
‘n Dienskneg van die Here wat moedeloos is en vertroos word.
1 Konings 19:14-18;
18 Maar Ek sal seweduisend in Israel laat oorbly, al die knieë wat nie voor Baäl gekniel en elke mond wat hom nie gesoen het nie.
Nou al daardie ander opdragte en inligting en die Here sê ook vir hom van die seweduisend, hy het gereken hy is die enigste een wat oorgebly het. Hy het nie eers geweet dat daar nog seweduisend was wat die Here gedien het nie, dit het die Here vir hom gesê en die Here het vir hom gewys deur die gawe van kennis van die Heilige Gees.
Die geval van die vrou by die put van Samaría om haar behoefte aan ‘n saligmaker te laat besef. Dit het ons alreeds bespreek. Ons gaan nou kyk na hierdie baie uitstaande geval van Ananías en Saffíra.
Lees self die gedeelte in u Bybel, Handelinge 5:1-14.
Dit is vir ons so ‘n welbekende verhaal, maar het ons dit al ooit so gesien?.
Hier is hierdie man en vrou, Ananías en Saffíra, in die dae van die eerste gemeente was die mense so vurig en so toegewyd en hulle was so lief vir mekaar en vir die Here dat hulle besluit het om al hulle eiendomme te verkoop en alles wat hulle ingekry het, in te bring en voor die voete van die apostels te lê.
Die apostels het dan uitgedeel onder elkeen soos hulle nodig gehad het. Toe besluit Ananías en Saffíra, ons sal ook ons eiendom verkoop, maar ons sal ‘n deel daarvan agterhou. Jy kan net vir jouself dink hoe die man en vrou die ding met mekaar saam bespreek het. Ons sal ‘n deel daarvan agterhou en dan sal ons die ander deel na die apostels bring en vir hulle sê dit is wat ons gekry het vir ons grond.
Heel moontlik het hulle vir mekaar gesê, kyk ons hou maar hierdie ander deeltjie agter net ingeval die hele besigheid ‘n mislukking is. Laat ons nou eers die kat goed uit die boom uitkyk, laat ons eers kyk wat gaan gebeur. Maar ons wil darem getel wees by die ander. Ons wil darem net so liefdevol en offervaardig lyk, net soos die ander. Ons sê maar vir Petrus en vir die apostels “dit is alles”.
Hier staan hy voor Petrus en die Heilige Gees wys vir Petrus presies wat die situasie is, ‘n woord van kennis. Petrus het dit nie geweet nie, hoe sou hy op natuurlike wyse geweet het? Maar God het geweet, die Here het gehoor. Die Here het gesien toe hulle daar in die slaapkamer of waar ook al, die hele ding bespreek en beplan het. Die Here weet alles, Hy hoor altyd alles wat ons sê, die Here weet alles wat ons dink, maar ons weet nie wat die een of ander dink nie.
Ons weet nie wat ander bespreek as dit nie binne ons oor val, binne ons gehoor bereikbaar is nie. Maar die Here, en deur die Heilige Gees, het Hy vir Petrus presies gesê. Is dit nie ‘n wonderlike illustrasie nie van ‘n woord van kennis nie? Toe slaan Ananías dood neer, ‘n rukkie later kom sy vrou, sy weet toe nog nie wat met haar man gebeur het nie.
En Petrus, jy kan sien hy was eintlik baie streng, hy was seker baie kwaai want hy het nie vir Saffíra kans gegee nie (die 7de vers). Jy kan sê Petrus het vir haar doelbewus ‘n slagyster gestel, natuurlik vir haar dieselfde bedrag genoem as wat haar man gesê het, dit wat hulle ooreengekom het.
Petrus sê vir haar: ”Waarom het julle ooreengekom om die Gees van die Here te versoek? Kyk die voete van die wat jou man begrawe het is by die deur en hulle sal jou uitdra”, toe val sy onmiddellik by sy voete neer en het gesterf.
Dit is geweldige dinge hierdie. Kan julle sien hoe die krag van die Heilige Gees in daardie eerste gemeente gewerk het? Soos iemand eenkeer gesê het: “As dit vandag nog die posisie moes gewees het in die kerk, (verskriklike ding om te sê, maar dit het hy gesê), “sal daar seker baie begrafnisse in ons kerke wees”. Geen wonder dat dit sê;
En ‘n groot vrees het oor die hele gemeente gekom en oor almal wat dit gehoor het.
U kan besef watter eerbied en watter ontsag hulle vir die apostels gehad het. Van toe af het nie een seker gewaag om ‘n leuen te vertel nie. Nie een het seker ooit gewaag om iets voor te gee wat hy nie was nie. Die gevolg wat ‘n suiwerheid, wat ‘n skoonheid, wat ‘n heiligheid was daar nie in die gemeente nie. Wat het dit teweeg gebring? Hierdie gawe van ‘n woord van kennis.
Kan u sien, en u sal nog meer sien in die weke wat voorlê, watter wonderlike krag dit aan die gemeentes van die Here sal gee as hierdie gawe in volle krag in werking is! Die gemeente van die Here waaraan u behoort, as hy daardie gawes het, sal dit ‘n kragtige gemeente wees waar jy op die punte van jou tone sal moet wees, maar jy sal nie omgee nie, want die heerlikheid van die Here sal daar wees.
Laat ons sê: “Here, alles wat verkeerd is in my lewe, of dit ongeloof is of twyfel of dinge wat ek nog nie laat staan het nie, Here, help my. Dit is my ideaal.” Dit is die geval van Ananías en Saffíra.
Hier word Petrus gesê van die mense wat hom kom roep. Petrus kon nie op ‘n gewone manier geweet het nie, hy het nie daardie mense gesien nie, niemand het vir hom gesê nie, dit was die Gees van die Here wat hom die kennis meegedeel het van daardie mense wat daar onder was, om vir hom te wag.
As u Handelinge 10 goed kan onthou, waar Petrus die gesig gehad het van die laken en allerhande diere wat afgekom het en terselfdertyd weer aan die anderkant van Cornelius wat ernstig gebid het en hoe die Here toe vir Petrus na Cornelius toe wou stuur. Toe hy nou hoor van die manne wat daar vir hom wag was dit ‘n bevestiging, so, daar is die woord van kennis.
Kyk na hierdie volgende geval waar dit ‘n woord van kennis is. Paulus skryf aan die ouderlinge van Éfese.
23 behalwe dat die Heilige Gees in elke stad kragtig getuig en sê dat boeie en verdrukkinge op my wag.
Ek glo dit was natuurlik geprofeteer gewees maar dit was ook feite wat uitgebring was wat definitief met Paulus sou gebeur. Dit hét ook gebeur.
10 En onderwyl ons baie dae daar oorgebly het, het ‘n sekere profeet met die naam van Ágabus van Judéa afgekom.
11 En toe hy by ons kom, neem hy die gordel van Paulus en bind sy eie hande en voete en sê: Dít spreek die Heilige Gees : So sal die Jode die man wie se gordel dit is, in Jerusalem bind en in die hande van die heidene oorlewer.
Hier het die Profeet Ágabus presies vir Paulus gesê wat gaan met hom gebeur en dit aan hom gedemonstreer, dit is presies wat met Paulus later gebeur het. Die Here het dit deur ‘n woord van kennis aan die profeet Ágabus gegee en dat hy dit so uit laat manifesteer het.
Nou skryf hy hierso van een, eintlik twee voorbeelde uit sy eie ondervinding, of ten minste wat hy by ander gehoor het. Die een is nogal merkwaardig. Ek gaan dit vir u lees en daarmee kan ons verder verduidelik.
Die geval van die sendeling W. Burton van die Kongo. ‘n Aantal jare gelede, toe die sendeling William Burton wat by baie van ons goed bekend is, hy was hoof van die groot Pinkster kerk in die Belgiese Kongo. Hy het ernstig siek geword, die krankheid het in der mate toegeneem sodat hy uiteindelik op sterwe gelê het. Mede-sendelinge het alle hoop laat vaar. Hulle het gemeen dat hy enige oomblik sou sterwe. In hul wanhoop het hulle reeds begin beraadslaag wie sy opvolger moet wees.
In hierdie tyd het ‘n toegewyde vrou wat in ‘n dorpie Prestin, Engeland woon en wat besig was om haar huis skoon te maak, ‘n drang gevoel dat sy onmiddellik alles moet staak en na haar kamer toe moet gaan om te bid. Toe sy voor haar bed neerkniel, het die Heilige Gees onmiddellik vaardig oor haar begin word en sy het in ‘n taal begin bid. Terselfdertyd het die Here deur ‘n woord van kennis aan haar geopenbaar in watter bedenklike toestand die sendeling in die Belgiese Kongo op sy bed lê. Terwyl die Heilige Gees so in tale deur haar bid, merk sy in die gesig dat die Here hom aanraak. Sy sien hoedat hy orent kom en van sy bed afklim, ook hoedat hy in die rigting waar die ander sendelinge hulle vergadering hou, stap.
‘n Paar maande later toe hy met vakansie in Engeland kom, het hy toevallig in die gemeente waar dié suster aanbid sy getuienis gelewer van hoe die Here hom op wonderbaarlike wyse uit die dood gered het. Na die diens het die suster na hom gestap en gevra of hy moontlik ‘n dagboek aanhou waarop sy antwoord ja was. Toe hulle die twee dagboeke vergelyk met mekaar, vind hulle dat die datum, dag, uur en minuut presies ooreenstem.
Is dit nie wonderlik nie? Maar daar is baie sulke getuienisse waar daar by die mense ‘n drang gekom het, net ‘n onweerstaanbare drang om te gaan bid, dikwels in ‘n taal, ‘n vreemde taal, en dat die Here daardeur op ‘n vér afstand groot en wonderlike dinge gedoen het. Wanneer ons by die gawe van die spreek in tale kom sal ek vir u ‘n paar wonderlike en uitstaande illustrasies en voorbeelde gee, een daarvan wat in my eie lewe en ondervinding gebeur het.
Dit is die eerste van die nege gawes wat ek met u behandel het en die was die gawe van ‘n woord van kennis. Ek hoop en vertrou dat die Here by u die geloof opgewek het sodat u die Here se aangesig ook sal soek vir die gawes in u lewe. Die Here gee natuurlik aan elkeen afsonderlik soos Hy wil en dit beteken ook nou nie as ek eenkeer miskien so iets ondervind het en dat ek aan iemand op ‘n bonatuurlike wyse iets geopenbaar het omtrent homself op die manier soos ons nou hier gesien het, dat ek nou daarmee rondloop en daarmee roem en sê “wel, ek het nou die gawe van ‘n woord van kennis”, nie.
Die Here gee soos Hy wil en wat ek nou ook al gesien het, en vir my is dit baie belangrik. In die evangelie, in die saak van die Here moet ‘n mens, as ek nou maar menslike taal kan gebruik sodat u kan verstaan, moet ‘n mens bereid wees om jou nek uit te steek vir God.
Hierdie mense wat so versigtig is, “nee ek wil nie ‘n fout maak nie, ek wil nie die Here vooruit loop nie, ek wil nie die Here voorsê wat Hy moet doen nie. Ek wil net ‘n vroom lewe lei”, en daardie soort van ding. Dit is met hulle wat daar dikwels niks gebeur nie.
Die Here wil hê ons moet uitstap in die geloof, “We must launch out in Faith”. Daar moet jou redelike mate van sekerheid wees en die Here wil nie hê jy moet nou sommer iets hals oor kop gaan doen nie.
Die Here sal ‘n mens ook verder lei as jy aan Hom getrou is, maar nie een van hierdie gawes sal in ‘n mens se lewe werk as jy nie bereid is om ‘n stap van geloof te neem nie. Die Here sal vir jou daardie aansporing gee. “The Lord will give you that measure of prompting”.
Wanneer ons nou met hierdie gawes klaar is, dan sal ons verder gaan waar ek u sal wys hoe bekom ‘n mens enige van die nege gawes. Nie een van hulle sal ooit werk as ek nou maar net altyd terugsit nie. Ek moet vorentoe gaan in die geloof, ek moet myself werp op die Here.
Daar is party mense wat vir jare deurgaan en party van hulle wat selfs ernstig bid en soek en dan nooit uitkom in ‘n vreemde taal nie. Die rede daarvoor is dat ons wil hê dat alles skielik en meteens op my bevel uit die hemel kom. Maar dit werk nie so nie, daar is ‘n deel wat ék moet doen. Miskien omdat dit so eenvoudig is, is dit seker maar vir ons so swaar en dit is wanneer jy op daardie plek kom waar jy jouself op die Here werp, dan skakel jy God se masjien aan, dan laat Hy jou vinger sit op die regte knoppies. Ek loof en ek dank die Here daarvoor. Ek moet u eerlik sê, as ek na my eie lewe kyk, ek dank die Here, soos ek ook nog sal getuig in die loop van hierdie studies, van wonderlike gevalle waar die Gees van die Here verskillende gawes al deur my laat werk het. Maar ek kan nie onthou dat ek nog ooit hiérdie gawe (die woord van kennis) in werking in my eie lewe sien werk het nie.
Die gawe van ‘n woord van kennis, die Here gee vir jou inligting wat alleen uit die hemel kan kom en wat jy nie op ‘n natuurlike wyse kan bekom nie en dat jy dit dan kan uitspreek en dit dan uitgee en dit is dan ‘n woord van kennis omdat dit natuurlik so uitsluitlik, werklik, bonatuurlik is, gryp dit natuurlik dadelik die verbeelding aan in wie se teenwoordigheid jy is. Dan kan die krag van die Here werk soos dit behoort te werk.
Ons kan maar net saambid en sê “Here, U woord het uitgegaan, U het self gesê, My woord sal nie leeg na My terugkeer nie, maar dit sal volbring waartoe Ek dit gestuur het”. Laat die Here nou ook in u lewe toe om dit te volbring, begin te bid en dank Hom ook daarvoor. Sê, “Here, U gee ook aan my die gawe van ‘n woord van kennis”.